SL Uradni list Evropske unije C 26/22

Pritožba, ki jo je Arctic Paper Mochenwangen GmbH vložila 2. decembra 2014 zoper sodbo Splošnega sodišča (peti senat) z dne 26. septembra 2014 v zadevi T-634/13, Arctic Paper Mochenwangen GmbH/Evropska komisija

(Zadeva C-551/14 P)

(2015/C 026/27)

Jezik postopka: nemščina

Stranki

Pritožnica: Arctic Paper Mochenwangen GmbH (zastopnik: S. Kobes, odvetnik)

Druga stranka v postopku: Evropska komisija

Predlogi

Pritožnica Sodišču predlaga, naj:

— sodbo Splošnega sodišča z dne 26. septembra 2014 v zadevi T-634/13 razveljavi v delu, v katerem se tožba zavrne;

— v celoti ugodi predlogu iz tožbe na prvi stopnji, tako da člen 1(1) Odločbe Komisije 2013/448/EU (1) z dne 5. septembra 2013 v zvezi z nacionalnimi izvedbenimi ukrepi za prehodno brezplačno dodeljevanje pravic do emisije toplogrednih plinov v skladu s členom 11(3) Direktive 2003/87/ES Evropskega parlamenta in Sveta (notificirano pod dokumentarno številko C(2013) 5666) razglasi za ničnega v delu, v katerem zavrača vpis naprave, navedene v Prilogi I, točka A, z identifikacijsko oznako DE000000000000563, na seznam naprav iz Direktive 2003/87/ES (2), ki jih je Nemčija predložila Komisiji v skladu s členom 11(1) Direktive 2003/87/ES ter ustrezne pravic do emisije, ki so brezplačno dodeljene tem napravam;

— podredno, zgoraj navedeno sodbo razveljavi in zadevo vrne v ponovno odločanje Splošnemu sodišču;

— Komisiji naloži plačilo stroškov postopka.

Pritožbeni razlogi in bistvene trditve

Pritožnica očita kršitev prava Unije v smislu člena 58, prvi odstavek, drugi stavek, 3. možnost Statuta Sodišča Evropske unije. Splošno sodišče naj bi z neupoštevanjem temeljnih pravic in načela sorazmernosti zavrnitev brezplačno dodeljenih pravic do emisije na podlagi klavzule države članice za primere s pretiranimi težavami štelo za skladno s pravom Unije. Izpodbijana sodba naj bi kršila pritožničine pravice iz členov 16 in 17 Listine Evropske unije o temeljnih pravicah.

Pritožnica trdi, da naj Komisija v skladu s pritožbenim razlogom v Sklepu 2011/278/EU (3) pri določbah o brezplačni dodelitvi pravic do emisij ne bi poskrbela za zadostno posameznikovo zaščito temeljnih pravic. Do brezplačne dodelitve pravic do emisij naj bi v skladu s Sklepom 2011/278/EU prišlo na podlagi standardnih faktorjev za izračun. Ta sklep pa naj ne bi imel določb, ki bi dopuščale dodatno dodelitev brezplačnih pravic do emisije v primerih, v katerih dodelitev na podlagi standardnih faktorjev za izračun vodi do neobičajne obremenitve ali pretiranih težav v posameznih primerih.

Zavrnitev tožbe naj bi kršila temeljne pravice Listine in načelo sorazmernosti. Splošno sodišče naj bi upoštevalo strog učinek, ki običajno nastane kot rezultat sistema za trgovanje z emisijami in režima dodelitve v skladu s Sklepom 2011/278/EU. V nasprotju s sodno prakso Sodišča naj bi Splošno sodišče v celoti spregledalo potrebno individualno varstvo temeljnih pravic pritožnice.

(1) UL L 240, str. 27.

(2) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275,posebna izdaja v slovenščini, poglavje 15, zvezek 7, str. 631).

(3) Sklep Komisije z dne 27. aprila 2011 o določitvi prehodnih pravil za usklajeno brezplačno dodelitev pravic do emisije na ravni Unije v skladu s členom 10a Direktive 2003/87/ES Evropskega parlamenta in Sveta (UL L 130, str. 1).